
Regressziós játékok és alkalmazásaik

A dolgozat célja a regressziós játékok elméletének kiterjesztése, és a regressziós játékok korábban egységes osztályának szétválasztása, emellett olyan új regressziós játékosztályok definiálása és elemzése, amelyek segítségével megválaszolhatóak az alábbi kérdések:
1. Alkalmazható-e a Shapley-érték illeszkedés felbontásra a klasszikus lineáris regressziótól eltérő modellek esetében?
2. Vannak-e előnyös tulajdonságai más relatív fontossági mutatókkal szemben? A Shapley-érték Young-féle karakterizációja által meghatározott tulajdonságok a második kérdésre adott válasz melletti érvelés gerincét képezik. Ezeken keresztül bemutatható az, hogy a Shapley-érték milyen előnyös tulajdonságokkal rendelkezik, amelyek egy relatív fontossági mutatótól is elvárhatóak.
A dolgozat az axiomatizáció után definiál három új regressziós játékosztályt az első kérdés megválaszolása érdekében; az első ezek közül az autoregresszív játékok osztálya, amelyek esetében stacioner tisztán autoregresszív idősori folyamatok esetében vizsgáltam a változók relatív fontosságának rangsorolási lehetőségét. Ezen játékosztály definiálása után egy stepwise modellszelekciós algoritmust is definiálok. Ez az eljárás – a más illeszkedési mutatókon alapuló modellszelekciós eljárásokkal ellentétben – helyesen szelektál nagy mintás szimulált idősori folyamatok esetében.
A második definiált játékosztály az abszolút eltérés regressziós játékok osztálya: ez egy az eredeti regressziós játék koncepciótól eltérő optimalizációs elven alapuló regressziós modellre épül. Itt bemutatható az, hogy a Shapley-érték modellszelekciós eszközként történő használata ellenében gyakran felhozott érv nem kellően megalapozott; így a dolgozat az axiomatizáció során több ellenérvet is felhoz ezen érték használata védelmében.
A harmadik játékosztály a bináris kimenetű regressziós játékokosztálya: ez az osztály is az eredetitől eltérő optimalizációs elvre épül. Itt az axiomatizáció kellően flexibilis, ugyanis a maradéktag például tetszőleges szimmetrikus eloszlással rendelkezhet. Ez a játékosztály lehetőséget teremt az általánosított lineáris- és nem lineáris regressziós modelleken alapuló játékok bevezetésére.

